صدارتي ټاکنو کې فيصله ييز امريکائي رياستونه
دامريکا په صدارتي ټاکنو کې چې کله هم سخته مقابله روانه وي نو ټول پام دداسې رياستونو په لوري اوړي چې دهغې درايې اچونکو په اړه صورتحال غيرواضحه وي چې ايا هغوي به کوم کانديد ته خپله رايه ورکوي، چې دغسې رياستونو لپاره دswing states اصطلاح استعمالولى شي
امريکا کې دصدارتي ټولټاکنو دکمپائن پړاؤ اوس دانتخاباتو ورځې ته ننوتلى، يو شمير داسې رياستونه شته چې هغه دراتلونکو څلورو کلونو لپاره دامريکا دموجوده صدر او ډيموکراټ کانديدبراک اوباما او صدارتي کانديد مټ رومنى دټاکلو په فيصله کې مهم کردار ادا کولى شي او په ټاکنو کې به دماتې او گټې دارومدار ددغو رياستونو په نتيجو وي. درايې عامه دجائزو څخه معلوميږي چې دبراک اوباما او مټ رومنى ترمينځ سخته مقابله روانه ده او هم له دې امله په وروستو شيبو کې دواړو صدارتي کانديدانو دهاغو څو مهمو رياستونو دورې هم کړي چې دهغې په اړه اندازه لگول گران کار دى. دصدارتي انتخاباتو د کمپائن په اخره کې چې دامريکا کومو رياستونو ته زيات پام گرځول شوى په هغې کې اوهائيو، کولوراډو، ورجينيا، نيو هيمپشائر او وسکانسن شامل دي. دامريکا صدر براک اوباما داتوار په سحر نيو هيمپشائر کې جوړې شوې يوې دستوره کې گډون کړى ، ددغه ځايې څخه يې جنوبي رياست فلوريډا او وروستو شمال لويديز کې موقعيت لرونکي اوهائيو او بيا دنيمې شپې کولوراډو ته رسيدلى ؤ، دگل په ورځ بيا هغه وسکونسن او اوهائيو ته تللى ؤ، دغلته يوې دستورې ته دوينا وروستو درياست الي نوائي ښار شکاگو کې خپل پلرني ښار ته رسيدلى او دټاکنو شپه يې دغلته تيره کړې. ښاغلي رومنى ائيوا کې يوې ريلۍ ته دوينا وروستو داوهائيو، پينسلوانيه او ورجينيا دوره کړې. دگل په ورځ هغه دفلوريډا او وروستو ورجينيا، اوهائيو او نيو هيمپشائر ته تللى ؤ، دټاکنو شپه هغه دميساچوسټس رياست پخپل پلرني ښار بوسټن کې تيره کړې. داولسي جائزو څخه په ډاگه کيږي چې کولوراډو، فلوريډا، اوهائيو او ورجينيا رياستونو کې ددواړو کانديدانو ترمينځ سخته مقابله روانه ده. په اوهائيو او ورجينيا کې صدر اوباما ته لږ ډير برى ترلاسه دى او په کولوراډو کې دښاغلي رومنى مقام غوره ښودلى شي، همدغه شان په فلوريډا کې ددواړو صدارتي کانديدانو دگټې امکانات يو شان دي. سپينې ماڼۍ پورې رسيدو لپاره به 270 اليکټورل ووټونه ترلاسه کول لازمي وي. په امريکائي صدارتي انتخاب کې دگټې لپاره کانديد ته داولسي ووټونو پځايې دزياتو اليکټورل کالج ووټونو اخستو ضرورت وي، ټوله امريکا کې 538 اليکټورل کالج ووټونه دي او دگټې لپاره کانديد ته د270ؤ ووټونو اخستو ضرورت وي. همدغه شان صدر اوباما دتيرې مياشتې په 26م تاريخ دانتخاباتو دورځې څخه دمخه درايې اچونې دحق کارولو لوري ته دپام گرځولو په غرض خپل پلرني ښار شکاکو کې ووټ اچولى ؤ. په امريکا کې دباقاعده ووټونو اچولو پيل دامريکا په ختيزو رياستونو نيويارک، نيوجرسي، ورجينيا او نيو همپشائر پشمول لسو رياستونو کې دامريکا دسيمه ييز وخت مطابق سحر شپږ بجې شوى. له دې وړاندې دنيوهيمپشائر په ډکس ويلي نوچ سيمه کې دنهې په شپه ناوخته د12ؤ درج شوؤ رايې ورکوونکو څخه 10ؤ خپل درايې حق کارولى ؤ او دواړو کانديدانو ته پينځه، پينځه ووټونه ترلاسه شوي.